Boris Johnson , leiðtogi Íhaldsflokksins , var að vonum ánægður í nótt þegar útgönguspár báru með sér stórsigur flokksins . Getty / Chris J Ratcliffe Boris Johnson og Íhaldsflokkur hans unnu stórsigur í þingkosningunum sem fram fóru á Bretlandi í gær . Verkamannaflokkurinn beið afhroð og tapaði í kjördæmum í norðurhluta Englands sem hafa verið „ eign “ verkamanna um áratugaskeið eða jafnvel alltaf . Formaður flokksins segist ekki ætla að vera við stjórnvölinn næst þegar gengið verður að kjörkössunum . Aðeins á eftir að telja í nokkrum kjördæmum og eins og staðan er nú er líklegt talið að Íhaldsmenn hafi hlotið 363 þingmenn , bætt við sig 47 frá síðustu kosningum . 323 þingmenn þarf til að mynda meirihluta og því ljóst að Íhaldsmenn ná því í og gott betur . Allt virðist stefna í stærsta meirihluti þeirra síðan Margrét Thatcher vann sigur árið 1987 . Það mun gera Johnson forsætisráðherra kleift að ljúka við útgöngu Breta úr Evrópusambandinu , sem var hans helsta kosningaloforð . Jeremy Corbyn , leiðtogi Verkamannaflokksins , var að sama skapi afar óánægður með úrslit kosninganna . Verkamannaflokkurinn virðist ætla að fá 203 þingmenn , 53 þingmönnum færra en í síðustu kosningum . Afhroð segja greinendur . Corbyn hefur þegar gefið það út að hann ætli sér ekki að leiða flokkinn í næstu kosningum . Hann sagði þó ekki af sér en háværar raddir heyrast nú innan úr flokknum sem krefjast þess að hann víki hið snarasta . Skoski þjóðarflokkurinn vann síðan stórsigur þar í landi og bætti enn við sig þingsætum , sem þýðir að krafan um aðra atkvæðagreiðslu um sjálfstæði Skota verður nú enn háværari , Johnson til lítillar gleði . Sem stendur er hann með 48 þingsæti sem er bæting um 13 þingmenn . Hér fyrir neðan má fylgjast með beinni útsendingu frá kosningavöku Sky News , sem stendur enn yfir . Vísir hvetur lesendur til að halda sig við málefnalega umræðu . Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .